Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo financií Slovenskej republiky, ako príslušný ústredný orgán štátnej správy, predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/1964 Zb. Občiansky zákonník v znení neskorších predpisov.

Predkladaný návrh zákona reaguje na problém nekontrolovanej migrácie poistníkov v priebehu poistného obdobia spôsobom, že poistník nezaplatí poistné a následne zmení poisťovateľa. Navrhuje sa, aby poistník bol v takomto prípade povinný sa opäť poistiť u doterajšieho poisťovateľa do konca poistného obdobia, na ktoré s týmto poisťovateľom uzavrel poistnú zmluvu na začiatku poistného obdobia. Uvedeným sa sleduje aj zníženie počtu poistných plnení za nepoistené vozidlá z poistného garančného fondu, ktorý spravuje Slovenská kancelária poisťovateľov (ďalej len „kancelária“).
Návrh zákona ďalej stanovuje, aby poistník počas poistného obdobia mohol byť poistený len u jedného poisťovateľa a navrhuje sa doplnenie výluk z povinného zmluvného poistenia o novú výluku, týkajúcu sa vojnových udalostí a terorizmu.
Predkladaný návrh zákona sleduje aj zmenu systému platenia príspevkov členmi kancelárie. Na základe súčasného znenia zákona je člen kancelárie povinný platiť kancelárii ročný príspevok určený percentuálnym podielom z predpísaného poistného za poistenie zodpovednosti za predchádzajúci kalendárny rok. Predložený návrh stanovuje členom kancelárie povinnosť platiť kancelárii ročný príspevok pozostávajúci zo štvrťročných príspevkoch určených percentuálnym podielom podľa počtu poistených motorových vozidiel s tým, že zhromaždenie členom môže rozhodnúť o inom spôsobe určenia výšky príspevku. 

	Ministerstvo financií Slovenskej republiky súhlasí so schválením návrhu zákona nakoľko do značnej miery zabráni nekontrolovanej migrácii poistníkov v priebehu poistného obdobia. Ustanovením sa docieli zníženie počtu poistných plnení za nepoistené motorové vozidlá z poistného garančného fondu, ktorý spravuje kancelária. Uvedené zníženie počtu poistných plnení by sa malo premietnuť do zníženia výšky príspevkov členov kancelárie. Rovnako súhlasíme s návrhom na zabránenie viacnásobného poistenia, ktoré predstavuje nežiadúci jav. Nakoľko je kancelária financovaná zo súkromných zdrojov, považujeme za demokratické ustanovenie upravujúce systém platenia ročných príspevkov členmi kancelárie.

	Ministerstvo financií Slovenskej republiky odporúča vláde Slovenskej republiky vysloviť súhlas s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/1964 Zb. Občiansky zákonník v znení neskorších predpisov.